ΠΑΝΕΠΙΣΤΗΜΙΟ ΜΑΚΕΔΟΝΙΑΣ

ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ ΤΜΗΜΑΤΟΣ ……………………………..

Ο ΤΙΤΛΟΣ ΤΗΣ ΕΡΓΑΣΙΑΣ ΜΕ ΚΕΦΑΛΑΙΑ ΓΡΑΜΜΑΤΑ

Διπλωματική Εργασία

του/της

Το όνομά σας με πεζά γράμματα

Θεσσαλονίκη, μήνας/έτος

Ο ΤΙΤΛΟΣ ΤΗΣ ΕΡΓΑΣΙΑΣ ΜΕ ΚΕΦΑΛΑΙΑ ΓΡΑΜΜΑΤΑ

Το όνομά σας με πεζά γράμματα

Τα προηγούμενα πτυχία σας – π.χ. Πτυχίο Μαθηματικών, ΑΠΘ, 2000

Διπλωματική Εργασία

υποβαλλόμενη για τη μερική εκπλήρωση των απαιτήσεων του

ΜΕΤΑΠΤΥΧΙΑΚΟΥ ΤΙΤΛΟΥ ΣΠΟΥΔΩΝ………………………..

Επιβλέπων / Επιβλέπουσα Καθηγητής / Καθηγήτρια

Ονοματεπώνυμο Καθηγητή / Καθηγήτριας

Εγκρίθηκε από την τριμελή εξεταστική επιτροπή την ημέρα/μήνας/έτος

Description

Πίνακας με τρεις στήλες και 4 γραμμές

Ονοματεπώνυμο 1 | Ονοματεπώνυμο 2 | Ονοματεπώνυμο 3
κενό κελί | κενό κελί | κενό κελί

Πληκτρολογήστε εδώ το ονοματεπώνυμό σας …………………………………………………

1 Περίληψη

Θα πρέπει να αποτελεί μια σύντομη, ακριβή παρουσίαση των περιεχομένων της έρευνας και να είναι αυτάρκης. Στην περίληψη θα πρέπει να περιλαμβάνονται ο σκοπός και οι στόχοι της έρευνας, η θεωρητική υποστήριξη της έρευνας, η μέθοδολογία που χρησιμοποιήθηκε, τα αποτελέσματα και τα συμπεράσματα, δηλαδή, η ερμηνεία των αποτελεσμάτων και η σημασία τους. Γενικά θα πρέπει να περιέχει επαρκή πληροφόρηση, για να μπορέσουν οι μελλοντικοί αναγνώστες να αποφασίσουν αν θα πρέπει να αποκτήσουν και να διαβάσουν όλη την εργασία. Η συνολική έκταση της περίληψης μπορεί να είναι 150 ως 250 λέξεις, ή αναλόγως τι έκταση θα ζητηθεί με βάση το επίπεδο της εργασίας.

2 Λέξεις-Κλειδιά:

Μετά το τέλος της περίληψης θα ακολουθούν κατά μέσο όρο 5 λέξεις-κλειδιά, ή αναλόγως τι αριθμό θα σας υποδείξει ο επιβλέπων καθηγητής ή το τμήμα σας.

Abstract

Η περίληψη στα αγγλικά.

Keywords:

Οι λέξεις-κλειδιά στα Αγγλικά.

3 Πρόλογος – Ευχαριστίες (προαιρετικό)

Είναι μια προσωπική δήλωση των αιτιών που οδήγησαν στην έρευνα ενός συγκεκριμένου θέματος, των προβλημάτων που προέκυψαν κατά τη διάρκεια της έρευνας, και των ευχαριστιών σε άτομα ή οργανισμούς που βοήθησαν στην ολοκλήρωση της έρευνας.

4 Περιεχόμενα

5 Κατάλογος Εικόνων (αν υπάρχουν – προαιρετικό)

Για παράδειγμα:

Εικόνα 8‑1: Η Υδρόγειος σφαίρα 5

6 Κατάλογος Πινάκων (αν υπάρχουν – προαιρετικό)

Για παράδειγμα:

Πίνακας 8‑1: Ένας πίνακας χωρίς νόημα! 6

7 Εισαγωγή

Η εισαγωγή εισάγει τον αναγνώστη σε αυτό που θέλετε να του παρουσιάσετε. Για τον λόγο αυτό περιλαμβάνει:

7.1 Το θεωρητικό πλαίσιο του θέματος της εργασίας

7.2 Πρόβλημα – Σημαντικότητα του θέματος

Εδώ κάνουμε μια γενική περιγραφή του θέματος που διαπραγματεύεται η διπλωματική. Αναφέρουμε τα κύρια χαρακτηριστικά, προσδιορίζουμε συνοπτικά τις επιμέρους περιοχές που θα επικεντρωθεί η εργασία και εξηγούμε γιατί έχουν ενδιαφέρον. Η συζήτηση των περιοχών θα πρέπει να προϊδεάζει τον αναγνώστη για το πού θα επικεντρωθεί η βιβλιογραφική μελέτη της διπλωματικής, χωρίς ακόμα να αναφερόμαστε συγκεκριμένα στα θέματα της μελέτης. Δηλαδή δεν κάνουμε πλήρη βιβλιογραφική επισκόπηση.

7.3 Σκοπός – Στόχοι

Ο σκοπός και οι στόχοι της έρευνας θα πρέπει να μας εξηγούν συνοπτικά το σκοπό της μελέτης. Ο φοιτητής με λίγες προτάσεις πρέπει να καταγράψει σκοπούς και παρατηρήσεις, να παραθέσει το υπόβαθρο της έρευνάς του και να οριοθετήσει το πλαίσιό της.

7.4 Συνοπτική περιγραφή

Συνοπτική περιγραφή του θέματος της εργασίας από την οποία προκύπτουν τα ερευνητικά ερωτήματα.

7.5 Ερωτήματα – Υποθέσεις (αν υπάρχουν)

Το ερευνητικό πρόβλημα-θέμα το οποίο ουσιαστικά καλείστε να επιλύσετε με την εκπόνηση της εργασίας σας, επιλύεται με τη διατύπωση επιμέρους ερευνητικών ερωτημάτων, η απάντηση των οποίων μπορεί να δώσει όλο τον σκελετό της εργασίας. Η διατύπωση των ερευνητικών ερωτημάτων και η απάντηση σε αυτά οδηγεί στη λύση του ερευνητικού προβλήματος. Επομένως τα ερευνητικά ερωτήματα αποτελούν τον οδηγό στην ανάλυση της εργασίας. Επίσης, περιγράψτε συνοπτικά τη μέθοδο που θα απαντηθούν τα ερευνητικά ερωτήματα, αν υπάρχουν.

Με αντίστοιχο τρόπο με τα ερευνητικά ερωτήματα διατυπώνονται και οι υποθέσεις. Στις καθαρά βιβλιογραφικές εργασίες δεν είναι απαραίτητη η διατύπωση ερευνητικών ερωτημάτων ή υποθέσεων.

7.6 Συνεισφορά

Εδώ παραθέτουμε αριθμητικά συγκεκριμένες ενέργειες που κάναμε κατά τη βιβλιογραφική μελέτη και που στην ουσία συνιστούν τη συνεισφορά της μελέτης αυτής για τους αναγνώστες.

7.7 Βασική Ορολογία (αν υπάρχει)

7.8 Διάρθρωση της μελέτης

Εδώ περιγράφουμε τα κεφάλαια της διπλωματικής. Συνήθως η ενότητα αυτή έχει την παρακάτω μορφή (δεν θα σας πάρει πάνω από μία μεγάλη παράγραφο): Εργασίες σχετικές με το αντικείμενο της διπλωματικής παρουσιάζονται στο Κεφάλαιο 2. Το Κεφάλαιο 3 συζητά... Στο Κεφάλαιο 4 αναπτύσσουμε …κλπ.

Η εισαγωγή μπορεί να γραφτεί:

Πριν την έναρξη συγγραφής της εργασίας. Στην περίπτωση αυτή θα λειτουργήσει ως ο οδηγός για την περαιτέρω ανάπτυξη της εργασίας και ως υπενθύμιση για το πώς θέλετε να δομηθεί η εργασία. Εάν κατά την πορεία συγγραφής της εργασίας έχει ακολουθηθεί διαφορετική πορεία, θα πρέπει να γίνουν οι απαραίτητες αλλαγές και στην εισαγωγή.

Μετά το τέλος συγγραφής της εργασίας. Επειδή η εισαγωγή λειτουργεί σε ένα βαθμό και ως περίληψη, πολλές φορές γράφεται μετά το τέλος της συγγραφής της εργασίας, μαζί με την περίληψη και τις λέξεις-κλειδιά, όταν, δηλαδή, γνωρίζετε τι έχετε αναλύσει τελικά μέσα στην εργασία σας.

Ανάλογα με το επίπεδο της εργασίας, η έκτασή της ποικίλλει, συνήθως, όμως, κυμαίνεται γύρω στις δύο σελίδες. Πρέπει να αποτελείται από σύντομες προτάσεις, λογικά και συνεκτικά δομημένες, χωρίς να μπερδεύει τον αναγνώστη. Συνήθως από την εισαγωγή ξεκινάει και η σελιδαρίθμηση.

8 Κυρίως μέρος.

Το κυρίως μέρος αποτελείται από τέσσερα υπο-μέρη, όταν υπάρχει πρωτότυπη έρευνα – ερευνητική εργασία, ή δύο υπο-μέρη, όταν η εργασία είναι καθαρά βιβλιογραφική.

8.1 Βιβλιογραφική Επισκόπηση – Θεωρητικό Υπόβαθρο

Η επισκόπηση της βιβλιογραφίας ενημερώνει τον αναγνώστη για τις σχετικές μελέτες που έχουν ήδη δημοσιευθεί στον τομέα της έρευνας του συγγραφέα / φοιτητή. Εδώ απαιτείται κριτική θεώρηση και αξιολόγηση και όχι απλή περιγραφή της βιβλιογραφίας. Αν χρησιμοποιείτε υποθέσεις ή εκ των προτέρων προϋποθέσεις, αυτές θα πρέπει να υποστηριχθούν και να δικαιολογηθούν με βάση τις υπάρχουσες θεωρίες, προηγούμενες μελέτες ή ερευνητικά πορίσματα. Επίσης, περιγράφετε έννοιες και θέματα χρήσιμα για τη διπλωματική, που ενδεχομένως ο αναγνώστης να πρέπει να εξοικειωθεί προτού ξεκινήσετε τη βιβλιογραφική μελέτη.

8.2 Μεθοδολογικό πλαίσιο έρευνας

Το μεθοδολογικό πλαίσιο έρευνας υπάρχει στην περίπτωση κατά την οποία η εργασία περιέχει πρωτότυπη έρευνα. Αυτό το μέρος της εργασίας ασχολείται με τον πραγματικό ερευνητικό σχεδιασμό που θα ακολουθηθεί. Ο φοιτητής πρέπει να αναφέρει πώς θα διερευνηθεί το θέμα της διπλωματικής, δηλαδή τον τρόπο της έρευνας και τις τεχνικές πραγμάτευσης του θέματος της εργασίας. Θα πρέπει να αναφέρει ποια είναι τα ερευνητικά εργαλεία που θα χρησιμοποιήσει (για παράδειγμα, ποσοτικές έρευνες, όπως ερωτηματολόγια, συνεντεύξεις, τηλεφωνικές έρευνες, δειγματοληπτικές έρευνες, ή / και ποιοτικές έρευνες, όπως προσωπικές συνεντεύξεις, συμμετοχική παρατήρηση, ομάδες εστίασης, μελέτες περίπτωσης, μελέτη αρχειακού υλικού, ανάλυση περιεχομένου). Μία σύντομη ανασκόπηση των εναλλακτικών λύσεων και των αντίστοιχων πλεονεκτημάτων και μειονεκτημάτων τους θα πρέπει να παρουσιαστεί, και η επιλογή μιας συγκεκριμένης προσέγγισης θα πρέπει να εξεταστεί καλά και να συνδεθεί με το πρόβλημα / προβλήματα που εξετάζεται / εξετάζονται.

Επίσης, θα πρέπει να προσδιοριστεί το χρονικό διάστημα συλλογής των δεδομένων και ενδεχόμενη παράταση.

Θα πρέπει να περιγραφεί αναλυτικά ο σκοπός της έρευνας, καθώς με αυτό τον τρόπο ο φοιτητής προσδίδει αξιοπιστία και ακρίβεια στην έρευνά του.

Θα πρέπει να γίνει συλλογή και ανάλυση των δεδομένων. Ο φοιτητής θα πρέπει να συλλέξει τα δεδομένα του χρησιμοποιώντας τα κατάλληλα εργαλεία (για παράδειγμα, πρόγραμμα Excel, SPSS) και στη συνέχεια να τα αναλύσει με τα κατάλληλα εργαλεία (για παράδειγμα, πρόγραμμα Excel, SPSS).

8.3 Παρουσίαση και ερμηνεία ευρημάτων έρευνας.

Η παρουσίαση και ερμηνεία των ευρημάτων έρευνας υπάρχει στην περίπτωση κατά την οποία η εργασία περιέχει πρωτότυπη έρευνα. Εδώ παρουσιάζετε τα ευρήματα της έρευνας λεκτικά (δηλαδή με τη χρήση κειμένου), αλλά και με αντικείμενα, όπως πίνακες, διαγράμματα, γραφήματα, εικόνες κλπ. Τα διαγράμματα και οι πίνακες συνήθως καθιστούν πιο εύληπτη την ανάλυση των ευρημάτων, γι’ αυτό και χρησιμοποιούνται ευρύτατα στη δημοσίευση ερευνών. Η ανάλυση των δεδομένων θα πρέπει να γίνεται με ποιοτικούς όρους (για παράδειγμα, ο Μέσος Όρος), και να υπάρχει πλήρης αντιστοίχιση και αλληλουχία των αποτελεσμάτων με τη μεθοδολογία της έρευνας και τη βιβλιογραφική επισκόπηση που προηγήθηκαν. Το κεντρικό ζήτημα σ’ αυτό το μέρος είναι αν τα ευρήματα κατατείνουν στην απόδειξη ή διάψευση των υποθέσεων εργασίας ή απαντούν στα ερωτήματα της έρευνας.

Οι εικόνες (και τα σχήματα) εμφανίζονται στο κείμενο όπως παρακάτω. Ο Κατάλογος των Εικόνων ενημερώνεται αυτόματα. Η περιγραφή τους πρέπει να εμφανίζεται κάτω από την εικόνα. Αν θέλετε να εμφανίζεται και η αρίθμηση του κεφαλαίου στην περιγραφή της εικόνας, κάντε τη σχετική επιλογή όταν εισάγετε τη Λεζάντα-Caption (δεξί κλικ στην εικόνα, Εισαγωγή Λεζάντας-Caption, και μετά Αρίθμηση-Numbering).

Εικόνα 8‑1: Η Υδρόγειος σφαίρα

Οι πίνακες εμφανίζονται όπως παρακάτω. Ο Κατάλογος των Πινάκων ενημερώνεται αυτόματα. Η περιγραφή τους πρέπει να είναι πάνω από τον πίνακα. Για να εισάγετε τη λεζάντα, επιλέξτε ολόκληρο τον πίνακα, μετά δεξί κλικ, Εισαγωγή Λεζάντας-Caption.

Πίνακας 8‑1: Ένας πίνακας χωρίς νόημα!

Description

Πίνακας με πέντε στήλες και τέσσερις γραμμές

A-D | A | B | C | D
1 | A1 | B1 | C1 | D1
2 | A2 | B2 | C2 | D2
3 | A3 | B3 | C3 | D3

8.4 Συμπεράσματα

Τα συμπεράσματα είναι το τελευταίο μέρος του κυρίως μέρους. Αυτά υπάρχουν και στην πρωτότυπη έρευνα-ερευνητική εργασία, και στη βιβλιογραφική έρευνα. Στο μέρος αυτό δεν δίνονται αριθμητικά δεδομένα, ή, τουλάχιστον, όχι σε μεγάλο εύρος. Σκοπός του συγγραφέα της εργασίας είναι να καταγράψει με κριτικό τρόπο το νόημα της έρευνάς του, συνδυάζοντας τα αποτελέσματα της έρευνας. Ειδικότερα, με τα συμπεράσματα:

Συνοψίζουμε τα αποτελέσματα της διπλωματικής και περιγράφουμε τα συμπεράσματα που προέκυψαν, αρνητικά και θετικά σε σύγκριση με προηγούμενες έρευνες.

Συνδέουμε τα συμπεράσματα με τους στόχους που είχαν τεθεί στην εργασία.

Επιβεβαιώνουμε τη συνεισφορά της διπλωματικής στα προβλήματα που αναφέραμε στην Εισαγωγή. Δίνεται έμφαση στη συμβολή μας, πού έγκειται η πρωτοτυπία της έρευνας με βάση τα μεθοδολογικά εργαλεία που χρησιμοποιήσαμε, ποια είναι η νέα ιδέα που πραγματευθήκαμε μέσα στην εργασία, και ποια είναι τα συμπεράσματα που εξάγαμε βάσει αυτής της ιδέας.

Αναφέρουμε τυχόν περιορισμούς και αδυναμίες της μελέτης. Οι περιορισμοί και ελλείψεις της μελέτης θα πρέπει να αναφέρονται και να συζητούνται.

Με βάση την παραπάνω συζήτηση για τους περιορισμούς και τις αδυναμίες / κενά της μελέτης, διατυπώνουμε συγκεκριμένες προτάσεις για μελλοντικές ενέργειες και για περαιτέρω έρευνα που πηγάζουν άμεσα από την ανάλυση του προβλήματος, τη σχετική επιχειρηματολογία και τα συμπεράσματα που αναπτύχθηκαν στο κύριο σώμα της εργασίας. Για παράδειγμα, αναφέρουμε μελλοντικές προοπτικές για σχετική έρευνα, ή προτείνουμε τρόπους επίλυσης προβλημάτων έστω και ως γενική ιδέα.

9 Βιβλιογραφία / βιβλιογραφικές αναφορές

Η βιβλιογραφία είναι κατάλογος έργων (βιβλίων ή άλλου τύπου υλικού) που χρησιμοποιήσατε για τη συγγραφή της εργασίας σας. Επομένως ο κατάλογος αυτός θα πρέπει να περιλαμβάνει όλα τα έργα των άλλων συγγραφέων που αναφέρατε μέσα στο κυρίως κείμενο της εργασίας σας. Δηλαδή είναι απαραίτητη η διασύνδεση των βιβλιογραφικών παραπομπών, που παραθέτετε εν συντομία μέσα στο κυρίως μέρος της εργασίας σας, με τη βιβλιογραφία / βιβλιογραφικές αναφορές που θα πρέπει να παραθέσετε λεπτομερώς στο τέλος της εργασίας σας. Τα έργα της βιβλιογραφίας θα πρέπει να αναγράφονται αλφαβητικά, με βάση το επίθετο του πρώτου συγγραφέα κάθε έργου. Αν δεν υπάρχει συγγραφέας, θα πρέπει να είναι πρώτο το όνομα του εκδοτικού οργανισμού, πάλι με αλφαβητική σειρά, για παράδειγμα, The Economist. Η βιβλιογραφία χρησιμοποιείται έτσι ώστε ο αναγνώστης της εργασίας σας να μπορεί να ανατρέξει στα έργα αυτά.

Για να γράψετε τις βιβλιογραφικές αναφορές μέσα στην εργασία σας, κατά κανόνα θα χρησιμοποιήσετε το βιβλιογραφικό πρότυπο που προτείνεται από το Τμήμα σας, όπως, για παράδειγμα, τα πρότυπα APA, IEEE, Chicago, Harvard κτλ. Η βιβλιογραφία μπορεί να οργανωθεί σε έναν ενιαίο κατάλογο ή σε ξεχωριστούς καταλόγους ανάλογα με τη γλώσσα ή τον τύπο του υλικού. Για παράδειγμα, οι βιβλιογραφικές αναφορές που παρουσιάζονται παρακάτω, κατηγοριοποιούνται με βάση τον τύπο του υλικού. Στη συγκεκριμένη βιβλιογραφία γίνεται χρήση του βιβλιογραφικού προτύπου APA.

9.1 Βιβλία

Παράδειγμα:

Ηγουμενάκης, Ν., Κραβαρίτης, Κ., & Λύτρας, Π. (1998). Εισαγωγή στον τουρισμό. Interbooks.

Shuttleworth, S. (2013). The Mind of the Child: Child Development in Literature, Science, and Medicine 1840-1900. Oxford University Press.

9.2 Κεφάλαια σε βιβλία

Παράδειγμα:

Χρυσαφίδης, Κ. (1988). Το εκπαιδευτικό σύστημα της ομοσπονδιακής δημοκρατίας της Γερμανίας. Στο Σ. Μπουζάκης (Επιμ.), Συγκριτική Παιδαγωγική: Η εκπαίδευση στην Ευρώπη (σσ. 98-131). Gutenberg.

Salonikias S., Gouglidis A., Mavridis I., & Gritzalis D. (2019). Access Control in the Industrial Internet of Things. In C. Alcaraz (Ed.), Security and Privacy Trends in the Industrial Internet of Things (pp. 95-114). Springer.https://doi.org/10.1007/978-3-030-12330-7_5

9.3 Αρθρογραφία

Παράδειγμα:

Λαμπάκη, Ο. (2021). Οι γυναίκες στη Διοίκηση Σχολικών Μονάδων. Παιδαγωγική επιθεώρηση, 70, 55-81. https://ojs.lib.uom.gr/index.php/paidagogiki/article/view/9685

McCrudden, M. T., Marchand, G., & Schutz, P. (2019). Mixed methods in educational psychology inquiry. Contemporary Educational Psychology, 57, 1-8.https://doi.org/10.1016/j.cedpsych.2019.01.008

9.4 Πτυχιακές Εργασίες, Μεταπτυχιακές Εργασίες, Διδακτορικές Διατριβές

Παράδειγμα:

Τσανή, Σ. (2021). Μελέτη και ανάλυση παραβιάσεων ιδιωτικότητας σε περιβάλλοντα έξυπνων σπιτιών και έξυπνων πόλεων. [Διπλωματική εργασία, Πανεπιστήμιο Μακεδονίας]. Ιδρυματικό αποθετήριο ΨΗΦΙΔΑ. https://dspace.lib.uom.gr/handle/2159/25766

Santagati, G. E. (2017). Ultrasonic networking technologies for the internet of implantable and wearable things. (Publication No. D20239197) [Doctoral Dissertation, Northeastern University]. Digital Repository Service. http://hdl.handle.net/2047/D20239197

9.5 Ιστοσελίδες

Παράδειγμα:

Meyersohn, N. (2022, January 30). Workers don't know their schedules until the last minute. That's a big problem. CNN. https://edition.cnn.com/2022/01/28/economy/retail-fast-food-workers-jobs-schedules/index.html

American Society for the Prevention of Cruelty to Animals. (2019, November 21). Justice served: Case closed for over 40 dogfighting victims. https://www.aspca.org/news/justice-served-case-closed-over-40-dogfighting-victims

9.6 Διασύνδεση της βιβλιογραφίας με τις βιβλιογραφικές παραπομπές

Οι βιβλιογραφικές παραπομπές, όπως ειπώθηκε παραπάνω, είναι τα έργα των άλλων συγγραφέων, τα οποία θα πρέπει να αναφέρετε εν συντομία μέσα στο κυρίως κείμενο της εργασίας σας. Τις βιβλιογραφικές παραπομπές πρέπει απαραιτήτως να διασυνδέσετε με τη βιβλιογραφία / βιβλιογραφικές αναφορές που παραθέτετε λεπτομερώς στο τέλος της εργασίας σας σε μορφή καταλόγου / λίστας. Για να γράψετε τις βιβλιογραφικές παραπομπές μέσα στην εργασία σας, κατά κανόνα θα χρησιμοποιήσετε το βιβλιογραφικό πρότυπο που προτείνεται από το Τμήμα σας, όπως, για παράδειγμα, τα πρότυπα APA, IEEE, Chicago, Harvard. Τα παρακάτω παραδείγματα βιβλιογραφικών παραπομπών χρησιμοποιούν το πρότυπο APA. Οι αναφορές σε πηγές και δημοσιεύσεις άλλων συγγραφέων ή φορέων στο κυρίως κείμενο της διπλωματικής παρουσιάζονται ως εξής:

Με άμεση αναφορά στον συγγραφέα με την ημερομηνία σε παρένθεση: Οι Snowman και Biehler (2000) δείχνουν ότι η βασική αρχή της άμεσης διδασκαλίας είναι ότι, εάν ο μαθητής δεν έχει μάθει, τότε ο εκπαιδευτικός δεν έχει διδάξει αποτελεσματικά.

Με έμμεση αναφορά με το όνομα του συγγραφέα και την ημερομηνία στην παρένθεση: Η σχετική βιβλιογραφία έχει αναπτυχθεί εξαιρετικά την τελευταία δεκαετία (Snowman & Biehler, 2000)

Χρήση αποσπάσματος δημοσιευμένου κειμένου στη διπλωματική εργασία. Εδώ πρέπει να χρησιμοποιούνται εισαγωγικά και να αναφέρεται εκτός από το συγγραφέα ή τον φορέα, η χρονολογία και η ακριβής σελίδα (ή οι σελίδες του πρωτότυπου κειμένου): Σύμφωνα με τον Κολιάδη (1997, σ. 235), «η υποκίνηση / παρώθηση για μάθηση έχει ως βάση παρορμητικά κίνητρα».

Για να διαχειριστείτε και να οργανώσετε τις βιβλιογραφικές παραπομπές και αναφορές σας, μπορείτε να χρησιμοποιήσετε ένα εργαλείο διαχείρισης των βιβλιογραφικών πηγών σας, όπως τα: Zotero, EndNote, Mendeley, RefWorks. Περισσότερες πληροφορίες σχετικά με τις βιβλιογραφικές παραπομπές και αναφορές, και τα εργαλεία διαχείρισης αυτών μπορείτε να διαβάσετε στον οδηγό με τίτλο «Σύνταξη και διαχείριση βιβλιογραφικών παραπομπών και βιβλιογραφίας», που βρίσκεται στον σύνδεσμο:

Πληροφοριακή Παιδεία για Εντυποανάπηρους Χρήστες

10 Παράρτημα / παραρτήματα (προαιρετικό)

Είναι το μέρος που θα πρέπει να τοποθετηθεί το υλικό υποστήριξης. Αν υπάρχει αρκετό μη συσχετισμένο υλικό, είναι καλό να υπάρχουν ξεχωριστά παραρτήματα, δηλαδή, Παράρτημα Α, Παράρτημα Β, και ούτω καθεξής.

Το παράρτημα αποτελεί το τελευταίο μέρος της εργασίας, όμως, δεν είναι υποχρεωτικό. Ο κύριος σκοπός του παραρτήματος είναι να επιτρέψει στον συγγραφέα / φοιτητή να εκθέσει στον αναγνώστη του πληροφορίες ή υλικό που χρησιμοποιήθηκε, χωρίς να διακόψει τη ροή της επιχειρηματολογίας του. Πρέπει ωστόσο να υπάρχει αναφορά της χρήσης του παραρτήματος στο σχετικό σημείο του κυρίως κειμένου. Τα στοιχεία του παραρτήματος δεν υπολογίζονται στον συνολικό αριθμό λέξεων και γι’ αυτό το παράρτημα δεν πρέπει να χρησιμοποιείται για να υποκαταστήσει τμήματα του κύριου σώματος της διπλωματικής εργασίας. Σύμφωνα με τον Μπουρλιάσκο (2010)¹ συνήθως χρησιμοποιείται για να δοθούν στην πλήρη έκτασή τους τα στοιχεία εκείνα που συμπεριελήφθησαν στην εργασία και συνέδραμαν στην πλήρη ανάπτυξη και κατανόηση των επιμέρους θεμάτων της. Τέτοια στοιχεία μπορεί να είναι:

Στατιστικοί πίνακες που χρησιμοποιήσατε μέσα στην εργασία σας, αυτή τη φορά, όμως, πλήρως ανεπτυγμένοι,

Ολόκληρο το ερωτηματολόγιο που τυχόν χρησιμοποιήσατε μέσα στην εργασία,

Φύλλα Εφημερίδων της Κυβέρνησης (Φ.Ε.Κ.), Νόμοι, Προεδρικά Διατάγματα, και άλλα επίσημα έγγραφα,

Φωτογραφικό υλικό, αποκόμματα από εφημερίδες κλπ.

1. Μπουρλιάσκος, Β. Γ. Ι. (2010). Πώς γράφεται μια επιστημονική εργασία: Πρακτικός οδηγός: συγγραφή επιστημονικής εργασίας και βιβλιογραφική έρευνα. Εκδόσεις Διόνικος.

11 Πληροφορίες σχετικά με το παράπτωμα της λογοκλοπής

Η λογοκλοπή περιλαμβάνει την παρουσίαση από τον συγγραφέα / φοιτητή της δημοσιευμένης δουλειάς ενός άλλου ατόμου ως δική του, την παρουσίαση ή την υποβολή οποιουδήποτε ακαδημαϊκού έργου με τρόπο που να εμποδίζει / μειώνει την ικανότητα του επιβλέποντα καθηγητή και εξεταστών να αξιολογήσουν την ακαδημαϊκή επίδοσή του. Η λογοκλοπή περιλαμβάνει, επίσης, την παράλειψη του συγγραφέα / φοιτητή να χρησιμοποιήσει εισαγωγικά σε υλικό που παραθέτει από οποιαδήποτε άλλη πηγή.

Κυρώσεις Λογοκλοπής. Η λογοκλοπή είναι ένα πολύ σοβαρό ακαδημαϊκό πειθαρχικό παράπτωμα. Οι κυρώσεις έχουν προβλεφθεί από το κάθε Πρόγραμμα Μεταπτυχιακών Σπουδών (Π.Μ.Σ.) και θα πρέπει να απευθύνεστε σε αυτό προς ενημέρωσή σας.

Περισσότερες πληροφορίες σχετικά με τη λογοκλοπή και τον τρόπο αποφυγής της μπορείτε να διαβάσετε στον οδηγό με τίτλο «Οδηγός ελέγχου λογοκλοπής και λογισμικό προώθησης της ακαδημαϊκής ακεραιότητας», που βρίσκεται στον παρακάτω σύνδεσμο:

Πληροφοριακή Παιδεία για Εντυποανάπηρους Χρήστες